**Benito Juárez** (født 21. mars 1806, død 18. juli 1872) var en zapotekisk indianer som i flere perioder mellom 1858 og 1872 var Mexicos president.

Liv og virke
------------

Juárez ble født i landsbyen San Pablo Guelatao i Oaxaca. Foreldrene var bønder og døde før han fylte fire år. Han arbeidet på kornåkrene og som gjeter inntil han fylte tolv år, men den 17. desember 1818 gikk han til fots til byen Oaxaca for å utdanne seg og få et bedre liv. På det tidspunktet var han analfabet og snakket ikke spansk, kun zapotekisk.

I byen ble han ansatt som tjener i en husholdning og arbeidet ivrig for å kunne skaffe seg utdannelse. En lekbror av fransiskanerordenen ved navn Antonio Salanueva ble imponert over den unge Juárez' intelligens og lærelyst, og hjalp ham med å bli tatt opp på byens presteseminar. Han tok sin avsluttende eksamen fra seminaret i 1827 og studerte deretter jus.[]

Juárez ble advokat i 1834 og dommer i 1842. Han var delstaten Oaxacas guvernør fra 1847 til 1853, da han ble sendt i eksil på grunn av sine innvendinger mot Antonio López de Santa Annas korrupsjon.[] Han tilbrakte sitt eksil i New Orleans i Louisiana, hvor han arbeidet i en sigarfabrikk.

Juárez vendte tilbake til Mexico i 1855 og sluttet seg til opposisjonspartiet *Liberales*; to år senere vant de valget og Juárez ble justisminister under president Ignacio Comonfort. *Conservadores*-partiet gjorde opprør og det brøt ut borgerkrig. Juárez avløste Comonfort som provisorisk president, og ankom Mexico by den 11. januar 1861 for å gjenetablere den nasjonale enhet. Han ble valgt som president i mars samme år, for en fireårig periode.[]

Frankrike invaderte Mexico i 1862 etter Napoleon IIIs planer om å opprette et marionettstyre i landet. Etter harde kamper ble Juárez og hans valgte regjering tvunget til å trekke seg tilbake til den nordlige delen av landet.[]

Juárez ledet den mexicanske motstandskampen mot de franske okkupantene og innsettelsen av marionettkeiseren Maximilian av Habsburg. Maximilian tilbød Juárez amnesti og posisjonen som statsminister, men Juárez nektet å akseptere monarkiet og en regjering påtvunget av en fremmed makt. I 1867 ble de siste franske tropper og Maximilians allierte slått og fordrevet fra landet. Samme år ble Juárez gjenvalgt som president.[]

Juárez var en progressiv reformist, som gikk inn for demokrati, like rettigheter for landets indianske befolkning, samt en forminskning av den store innflytelse den romersk-katolske kirke hadde på meksikansk politikk.[]

Juárez døde av hjerteslag mens han arbeidet ved sitt skrivebord i Nasjonalpalasset i Mexico by.

Ettermæle
---------

Juárez' berømte sitat huskes stadig i Mexico: *El respeto al derecho ajeno es la paz*, som betyr «respekt for andres rettigheter er fred». Sitatet inngår i delstaten Oaxacas flagg.

Juárez' fødselsdag (21. mars) er en nasjonal helligdag i Mexico (se Fiestas Patrias).

Juárez har vært skildret på film av skuespillerne Paul Muni (1939), Jason Robards sr. (1940), Fausto Tozzi (1965), Helmut Schellhardt (1988) og Luis Valdez (1994).[]

Referanser
----------

1. 1 2   Encyclopædia Britannica Online, oppført som Benito Juarez, Encyclopædia Britannica Online-ID biography/Benito-Juarez, besøkt 9. oktober 2017[Hentet fra Wikidata]
2. ↑   Gemeinsame Normdatei, besøkt 27. april 2014[Hentet fra Wikidata]
3. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
4. ↑   Hrvatska enciklopedija, Hrvatska enciklopedija-ID 29416, oppført som Benito Pablo Juárez[Hentet fra Wikidata]
5. ↑   Proleksis Encyclopedia, oppført som Benito Pablo Juárez, Proleksis enciklopedija ID 29343[Hentet fra Wikidata]
6. ↑   Gran Enciclopèdia Catalana, oppført som Benito Juárez García, Gran Enciclopèdia Catalana-ID 0034993[Hentet fra Wikidata]
7. ↑   Store sovjetiske encyklopedi (1969–1978), avsnitt, vers eller paragraf Хуарес Бенито Пабло, besøkt 28. september 2015[Hentet fra Wikidata]

|  |  |  |
| --- | --- | --- |
| Forgjenger:**Ignacio Comonfort** | **Mexicos president**(1858–1858) | Etterfølger:**Félix María Zuloaga** |
| Forgjenger:**Keiser Maximilian av Mexico** | **Mexicos president**(1867–1872) | Etterfølger:**Sebastián Lerdo de Tejada** |

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Prabook **·** Brockhaus Enzyklopädie **·** Deutsche Biographie **·** Encyclopædia Universalis **·** Nationalencyklopedin **·** BIBSYS **·** Geni **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** NLA **·** NKC **·** BNE
 |